### NN 129/2025 (15.10.2025.), Pravilnik o provedbi Programa potpore sjetve certificiranog sjemena strnih žitarica za 2025. godinu

Ministarstvo poljoprivrede, šumarstva i ribarstva

1874

Na temelju članka 8. stavka 6. Zakona o sjemenu, sadnom materijalu i priznavanju sorti poljoprivrednog bilja (»Narodne novine«, br. 110/21), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE SJETVE CERTIFICIRANOG SJEMENA STRNIH ŽITARICA ZA 2025. GODINU

Članak 1.

Ovim se Pravilnikom propisuje provedba Programa potpore sjetve certificiranog sjemena strnih žitarica za 2025. godinu (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04/403, urbroj: 50301-27/22-25-3 od 16. rujna 2025. godine.

Članak 2.

Potpora iz Programa dodjeljuje se u skladu s Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. 12. 2013.), kako je zadnje izmijenjena Uredbom Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L, 13. 12. 2024.).

Članak 3.

Pojmovi korišteni u ovom Pravilniku imaju sljedeće značenje:

a) prihvatljiva površina je poljoprivredna površina glavnog usjeva na kojoj se proizvode strne žitarice (ozima i jara forma pšenice, ječam, raž, zob, pšenoraž i pir) zasijane certificiranim sjemenom strnih žitarica

b) potpora je potpora male vrijednosti namijenjena proizvođačima strnih žitarica

c) korisnik potpore je proizvođač strnih žitarica koje su zasijane s certificiranim sjemenom strnih žitarica i koji je ostvario pravo na potporu iz Programa.

Članak 4.

(1) Iznos potpore utvrđuje se prema prihvatljivim površinama pod strnim žitaricama zasijanim s certificiranim sjemenom strnih žitarica prijavljenim u podnesenom Jedinstvenom zahtjevu za potporu za 2025. godinu, a u skladu s Pravilnikom o provedbi izravne potpore poljoprivredi i IAKS mjera ruralnog razvoja za 2025. godinu (»Narodne novine«, br. 31/25).

(2) Minimalna prihvatljiva površina po korisniku je veličine 1 hektara zasijana certificiranim sjemenom strnih žitarica.

(3) Maksimalno poticana površina po korisniku je 50 hektara.

(4) Jedinični iznos potpore po prihvatljivom hektaru iznosi do 50,00 eura.

(5) U slučaju da ukupan iznos potpore za prihvatljive površine utvrđene ovim Pravilnikom prelazi iznos maksimalno raspoloživih sredstva iz Programa, jedinični iznos potpore će se smanjiti.

Članak 5.

(1) Prihvatljivi korisnici potpore iz Programa i ovoga Pravilnika su proizvođači strnih žitarica koji:

a) su upisani u Upisnik poljoprivrednika

b) imaju evidentirane poljoprivredne površine pod strnim žitaricama zasijane s certificiranim sjemenom strnih žitarica u ARKOD sustavu na temelju kojih je podnesen Jedinstveni zahtjev za 2025. godinu

c) posjeduju dokaz da su površine zasijane certificiranim sjemenom strnih žitarica (preslika računa izdanih u razdoblju od 1. rujna 2024. godine do 31. svibnja 2025. godine) i

d) podnijeli su Zahtjev za potporu iz članka 6. ovoga Pravilnika (u daljnjem tekstu: Zahtjev).

(2) Minimalne norme sjetve po jedinci površine su:

a) pšenica 200 kg/ha

b) ječam 180 kg/ha

c) pšenoraž i raž 160 kg/ha

d) zob 160 kg/ha i

e) pira 120 kg/ha.

Članak 6.

(1) Proizvođač strnih žitarica iz članka 5. ovoga Pravilnika popunjava Zahtjev putem AGRONET zaštićene aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Podnositelji Zahtjeva koji nemaju poslovne subjekte s kojima su povezani vlasničkim ili drugim odnosima potvrđuju izjavljeno pri popunjavanju Zahtjeva.

(3) Podnositelji Zahtjeva koji imaju poslovne subjekte s kojima su povezani vlasničkim ili drugim odnosima potvrđuju izjavljeno pri popunjavanju Zahtjeva te uz Zahtjev prilažu Izjavu u ZIP datoteci na AGRONET-u.

(4) Izjava iz stavka 3. ovoga članka mora biti popunjena na računalu i nakon popunjavanja ovjerena potpisom za fizičke osobe odnosno potpisom i pečatom za pravne osobe te priložena sukladno stavku 3. ovoga članka u PDF formatu u ZIP datoteci na AGRONET-u.

(5) Uz Zahtjev iz stavka 1. ovoga članka podnositelji Zahtjeva iz stavka 2. i stavka 3. ovoga članka dužni su u ZIP datoteku na AGRONET-u priložiti preslike računa iz 2024. i/ili 2025. godine za certificirano sjeme strnih žitarica u PDF formatu i tablicu specifikacije računa u Excel formatu.

(6) Zahtjev podnositelja iz stavka 2. ovoga članka smatra se valjanim isključivo ako ga je podnositelj ovjerio potpisom ukoliko je fizička osoba te potpisom i pečatom ukoliko je podnositelj pravna osoba na ispisanom obrascu Zahtjeva te ukoliko je uz navedeno priložena dokumentacija iz stavka 5. ovoga članka u elektroničkom obliku na AGRONET-u.

(7) Zahtjev podnositelja iz stavka 3. ovoga članka smatra se valjanim isključivo ako ga je podnositelj ovjerio potpisom ukoliko je fizička osoba te potpisom i pečatom ukoliko je podnositelj pravna osoba na ispisanom obrascu Zahtjeva te ukoliko je uz navedeno priložena i valjana Izjava iz stavka 3. ovoga članka i dokumentacija iz stavka 5. ovoga članka u elektroničkom obliku na AGRONET-u.

(8) Obrazac Izjave iz stavka 3. ovoga članka i tablice iz stavka 5. ovoga članka, kao i upute za popunjavanje i prilaganje dokumentacije u elektroničkom obliku objavljuje Agencija za plaćanja na svojim službenim mrežnim stranicama (www.apprrr.hr).

(9) Po popunjavanju Zahtjeva iz stavka 1. ovoga članka te popunjavanju i učitavanju Izjave i dokazne dokumentacije sukladno stavku 3. i stavku 5. ovoga članka putem AGRONET-a podnositelj je dužan dostaviti ispisani Zahtjev, ovjeren potpisom za fizičke osobe te potpisom i pečatom za pravne osobe, kojim jamči za istinitost i točnost dokumentacije dostavljene putem AGRONET-a, na adresu podružnice Agencije za plaćanja navedene u Prilogu ovoga Pravilnika koja je nadležna za županiju njegovog sjedišta, osobno ili preporučenom pošiljkom s povratnicom u zatvorenoj omotnici s nazivom i adresom podnositelja Zahtjeva napisanima na poleđini s naznakom »Program potpore sjetve certificiranog sjemena strnih žitarica za 2025. godinu«.

(10) Zahtjev se podnosi od dana stupanja na snagu ovoga Pravilnika do 1. studenoga 2025. godine.

(11) Datum slanja obrasca iz stavka 9. ovoga članka smatra se datumom podnošenja Zahtjeva u smislu ovog Pravilnika.

Članak 7.

(1) Agencija za plaćanja provodi administrativnu obradu Zahtjeva i kontrolu na terenu u skladu s člancima 140. i 141. Zakona o poljoprivredi (»Narodne novine«, br. 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24) (u daljnjem tekstu: Zakon o poljoprivredi).

(2) Kontrola na terenu u okviru Programa i ovoga Pravilnika provodi se u sklopu kontrole na terenu prihvatljivosti Jedinstvenog zahtjeva za potporu.

(3) Prihvatljivim se smatraju isključivo Zahtjevi podneseni na način propisan u članku 6. ovoga Pravilnika.

(4) Zahtjevi podneseni nakon roka propisanog u članku 6. stavku 10. ovoga Pravilnika, neće se razmatrati.

(5) Zahtjevi podneseni sukladno članku 6. ovoga Pravilnika na kojima je podnositelj potvrdio da postoje i da ne postoje poslovni subjekti s kojima je povezan vlasničkim ili drugim odnosima odnosno na kojima je izabrao više od jedne tvrdnje neće se smatrati valjanima te neće biti uzeti u obzir pri administrativnoj kontroli i odobravanju potpore.

(6) U slučaju da se tijekom administrativne kontrole utvrdi da Zahtjev nije dostavljen Agenciji za plaćanja sukladno članku 6. ovoga Pravilnika i/ili da nije priložena potrebna dokumentacija propisana u članku 6. ovoga Pravilnika podnositelj Zahtjeva će biti isključen iz ostvarivanja prava na potporu iz Programa.

(7) Ukoliko se tijekom administrativne kontrole utvrdi da su informacije na Izjavi iz članka 6. stavka 3. ovoga Pravilnika dostavljene od strane podnositelja neistinite ili netočne, svi podneseni Zahtjevi povezanih subjekata podnositelja bit će odbijeni, a podnositelji isključeni iz ostvarivanja prava na potporu iz Programa.

(8) Nakon provedene administrativne kontrole iz stavka 1. ovoga članka Agencija za plaćanja u skladu s člankom 15. Zakona o poljoprivredi donosi:

a) Odluku o odobrenju isplata podnositeljima Zahtjeva koji su udovoljili uvjetima za dodjelu potpore iz Programa, koja sadrži i obavijest da mu je dodijeljena potpora male vrijednosti u skladu s člankom 6. Uredbom Komisije (EU) 1408/2013 i

b) Odluku o ne udovoljavanju uvjetima za ostvarivanje prava potpore iz Programa podnositeljima koji ne udovoljavaju propisanim uvjetima.

(9) Agencija za plaćanja Odluke iz stavka 8. ovoga članka podnositeljima Zahtjeva dostavlja u skladu s člankom 15. stavkom 2. Zakona o poljoprivredi putem AGRONET-a.

(10) Podnositeljima koji nisu postupili u skladu sa stavkom 3. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine«, br. 47/09 i 110/21).

Članak 8.

Na odluke iz članka 7. stavka 8. i članka 9. stavka 1. ovoga Pravilnika može se podnijeti žalba Ministarstvu poljoprivrede, šumarstva i ribarstva u skladu s člankom 15. stavkom 5. Zakona o poljoprivredi.

Članak 9.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Članak 10.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju tak­vih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 320-01/25-01/28
 Urbroj: 525-06/235-25-15
 Zagreb, 7. listopada 2025.

Potpredsjednik Vlade
 i ministar
 David Vlajčić, v. r.

PRILOG

ADRESE PODRUŽNICA AGENCIJE ZA PLAĆANJA

|  |  |  |
| --- | --- | --- |
| Županija | Sjedište | Adresa |
| Bjelovarsko-bilogorska | Bjelovar | 43000 Bjelovar, Ljudevita Gaja 2 |
| Brodsko-posavska | Slavonski Brod | 35000 Slavonski Brod, Petra Krešimira IV. br. 20 |
| Dubrovačko-neret­vanska | Dubrovnik | 20000 Dubrovnik, Vukovarska 2 |
| Istarska | Pazin | 52000 Pazin, 25. rujna br. 17 |
| Karlovačka | Karlovac | 47000 Karlovac, Pavla Vitezovića 1A |
| Koprivničko-križevačka | Koprivnica | 48000 Koprivnica, Opatička 1 |
| Krapinsko-zagorska | Krapina | 49000 Krapina, Frana Galovića 1A |
| Ličko-senjska | Gospić | 53000 Gospić, Kaniška 55 |
| Međimurska | Čakovec | 40000 Čakovec, O. Keršovanija 7 |
| Osječko-baranjska | Osijek | 31000 Osijek, Europske avenije 5 |
| Požeško-slavonska | Požega | 34000 Požega, Trg Sv. Trojstva 19 |
| Primorsko-goranska | Rijeka | 51000 Rijeka, Frana Kurelca 8 |
| Sisačko-moslavačka | Sisak | 44000 Sisak, Ivana Kukuljevića Sakcinskog 24 |
| Splitsko-dalmatinska | Split | 21000 Split, Trg Hrvatske bratske zajednice 8 (I. kat) |
| Šibensko-kninska | Šibenik | 22000 Šibenik, Perivoj Luje Maruna 1 |
| Varaždinska | Varaždin | 42000 Varaždin, A. Cesarca 2 |
| Virovitičko-podravska | Virovitica | 33000 Virovitica, Matije Gupca 5 |
| Vukovarsko-srijemska | Vukovar | 32000 Vukovar, Olajnica 19 |
| Zadarska | Zadar | 23000 Zadar, I. Danila 4 |
| Zagrebačka | Zagreb | 10000 Zagreb, Ozaljska 10 (I. kat) |
| Grad Zagreb | Zagreb | 10000 Zagreb, Ozaljska 10 (II. kat) |